Sundhedsplatformen ramt af it-nedbrud: Stop for bestillinger og svar

OPDATERET. Region H og Region Sjællands store it-system er ramt af en beskedprop: Ingen bestillinger kan sendes eller modtages via systemet.

Artiklen er opdateret kl. 15:55 med svar fra Region H.

Sundhedsplatformen i Region Hovedstaden og Region Sjælland er i dag ramt af et teknisk nedbrud, således at det ikke er muligt for personalet f.eks. at bestille blodprøver eller hjerteundersøgelse med EKG via it-systemet.

Det fremgår både af en såkaldt 'Critical Message' fra Region H, som Version2 er i besiddelse af, og af et opslag på Twitter.

De tekniske problemer betyder, at platformen kan ikke sende rekvisitioner og modtage svar fra røntgensystemet Labka, blodbanken, EKG-systemet, patologi og mikrobiologi.

Også udsendelse og modtagelse af indlæggelses- og udskrivningsrapporter er ramt.

»Vi anbefaler at benytte lokal nødprocedure,« lyder det i en intern meddelelse fra Sundhedsplatformens Servicedesk til klinikerne i regionerne.

»Der arbejdes fortsat på en løsning. Dette sker i samarbejde mellem Region H og Region SJ,« lyder det i meddelelsen.

Men bortset fra det, fungerer #sundhedsplatformen jo næsten upåklagetligt... Eller... pic.twitter.com/gCBtE0CtjM— Rune Thorsteinsson (@R_u_n_e_) 6. december 2017

Programchef i Sundhedsplatformen Mikael Bay Skilbreid bekræfter i en e-mail til Version2, at der i dag er »tekniske problemer med at sende og modtage bestillinger og svar fra en række fagsystemer på grund af et driftsforstyrrelser på integrationsservere. Det rammer også beskeder fra MedCom«.

Status er, at der stadig er kødannelse på samtlige nævnte systemer, tilføjer han.

De berørte integrationer er ifølge Sundhedsplatformens programorganisation:

Alle MedCom- beskeder - herunder indlæggelses- og udskrivelseadvis, indlæggelsesrapport, udskrivelsesrapport, genoptræningsplaner, korrespondancer, henvisninger

Bestillinger og svar fra parakliniske systemer klinisk biokemisk, patologi, blodbank og mikrobiologi

Bestillinger og svar til og fra Ekko EKG

Røntgen

»På disse områder skal man anvende de aftalte nødprocedurer – som fx at dokumentere på papir, bruge telefoniske henvendelse mv., indtil integrationerne igen kører,« lyder det fra Mikael Bay Skilbreid .

Der arbejdes på en løsning.

Al øvrig funktionalitet kører i Sundhedsplatformen, melder regionen.